Vier Geloftedag in waaksaamheid | Die Vryburger
Veiligheidskenners wat moeilikheid verwag het met die dood van Mandela, is enersyds verheug oor die relatiewe rustigheid wat in die land heers, maar andersyds tog versigtig bekommerd dat dit ŉ stilte voor ŉ storm sou kon wees.
Tog wil dit voorkom of gewone misdaad sedert die dood van Mandela aan die toeneem is, waarskynlik omdat misdadigers reken dat die polisie se aandag nou op die begrafnis-gebeure is, en dat hulle nie tyd het vir gewone misdaad nie.
Die ANC-bewind sal enige vorm van geweld wil verhoed en met mening in die kiem smoor solank buitelandse hoogwaardigheidsbekleërs en media in die land is. Wat daarna kan gebeur, bly ŉ ope vraag en is totaal onvoorspelbaar.
Veiligheidskenners met wie Die Vryburger gepraat het, toon tog kommer dat direk na die afloop van die begrafnis in die Oos-Kaap, dinge kan verander.
Alhoewel daar eensgesindheid is dat Jacob Zuma nie so dom sou wees om self by enige aksie teen blankes betrokke te raak nie, beteken dit ook weer nie dat die ANC dan outomaties ook niks daarmee te doen sou hê nie.
Opstokers soos Julius Malema wat al in die verlede openlik gesê het dat die witmense se wittebrood nou verby is, sou individue kon opsweep tot anti-blanke aksies.
Aan die ander kant, so word uit betroubare bronne verneem, is daar in regeringskringe ŉ vermoede dat enkele of kleiner groepe blankes die geleentheid sou kon aangryp om bepaalde onbesonne dade aan te pak.
Daar is geen twyfel aan beide kante dat enige sodanige insident, ŉ vonk kan wees in ŉ reeds gelaaide kruitvat, met verreikende gevolge.
Die feit dat Mandela se begrafnis die dag voor Geloftedag plaasvind, kan daartoe lei dat baie Afrikaners in ŉ eerbiedige stemming verkeer en hulle waaksaamheid laat verslap. Dit sou uitgebuit kon word indien kwaadwillige optrede beplan sou word teen blankes.
Juis daarom is dit soveel meer belangrik dat Geloftefeeste die jaar op groot skaal bygewoon moet word.
“As God die Boere in 1838 op dié dag kon help omdat hulle Sy Naam aangeroep het in hulle benoudheid, sal Hy dit ook in 2013 doen as hulle byeen is om hulle Geloftes te betaal en dalk in benoudheid sou verkeer,” is een kommentator se versekering aan Die Vryburger.
2 thoughts on “Vier Geloftedag in waaksaamheid”
Joffre Papenfus December 12, 2013 at 1:45 pm
Ek vrees, wanneer ek om my rondkyk en lees wat “afrikaners’ kwytraak oor onder andere ons geloftes, moet ek ook vra of ‘n volk wat in groot getalle sy geloftes versaak, Sondag nie meer huldig nie, materialisties leef, en in nog vele ander opsigte moeilik van die wereldse massa onderskei kan word, nog durf aanspraak maak op uitredding hier en nou?
DuP du Plessis December 17, 2013 at 9:31 am
Mens kan die ‘Afrikaners’ nie kwalik neem as ons luister hoedat hulle deur hul “leiers” mislei word nie. Die Geloftedag-boodskappe van Radio Pretoria se direksielede was opvallend eens deurdat Afrikaners wysgemaak word, dat die oprigting van die ou kerkgeboutjie in Pietermaritzburg as deel van die betaling van die Gelofte beskou kan word.
Ek kan glo dat die afwatering van die werklike Gelofte, as ‘n gruwel in ons Vader se oë beskou word. Daaroor moet ons onsself nie afvra waaroor ons tans gebuk moet gaan onder ‘n Strafgerig uit Sy hand nie.